b'\n_START_ARTICLE_\nMateja Pezdirc Bartol\n_START_SECTION_\n\xc5\xbdivljenjepis\n_START_PARAGRAPH_\nMateja Pezdirc Bartol je diplomirala na Filozofski fakulteti v Ljubljani iz slovenskega jezika in knji\xc5\xbeevnosti ter primerjalne knji\xc5\xbeevnosti. Med podiplomskim \xc5\xa1tudijem se je ve\xc4\x8d mesecev izpopolnjevala v Parizu. Magistrsko delo z naslovom Recepcija sodobne slovenske proze glede na tip bralca je uspe\xc5\xa1no zagovarjala leta 2001, zanj je prejela nagrado Slavisti\xc4\x8dnega dru\xc5\xa1tva Slovenije. Doktorsko disertacijo Recepcija drame: bralec in gledalec sodobne slovenske dramatike je zaklju\xc4\x8devala med bivanjem v Bruslju in jo uspe\xc5\xa1no zagovarjala maja 2005. Od leta 2012 je zaposlena kot izredna profesorica za slovensko knji\xc5\xbeevnost na Oddelku za slovenistiko Filozofske fakultete v Ljubljani. Osrednje teme njenih predavanj so pregled slovenske dramatike, teorija drame ter mladinska knji\xc5\xbeevnost.\n_START_SECTION_\nRaziskovalno delo\n_START_PARAGRAPH_\nSprva se je intenzivno ukvarjala z raziskovanjem in pou\xc4\x8devanjem sloven\xc5\xa1\xc4\x8dine kot drugega/tujega jezika. Je soavtorica u\xc4\x8dbenika S sloven\xc5\xa1\xc4\x8dino nimam te\xc5\xbeav ter avtorica didakti\xc4\x8dne monografije Literarna sestavljanka: umetnostna besedila na te\xc4\x8daju sloven\xc5\xa1\xc4\x8dine za tujce. V \xc4\x8dasu podiplomskega \xc5\xa1tudija so jo zanimali procesi branja in razumevanja literarnih besedil, metodolo\xc5\xa1ko pa so ji bile blizu empiri\xc4\x8dne metode raziskovanja in interdisciplinarni pristopi; svoje raziskave s tega podro\xc4\x8dja je strnila v znanstveni monografiji Najdeni pomeni: empiri\xc4\x8dne raziskave recepcije literarnega dela (2010). Od doktorskega \xc5\xa1tudija naprej se njeno raziskovalno in pedago\xc5\xa1ko delo vse bolj osredoto\xc4\x8da na slovensko dramatiko. Zanima jo teorija drame, osredoto\xc4\x8dena na njeno recepcijo, to je bralca in gledalca. Predvsem pa raziskuje sodobno slovensko dramatiko, zlasti komedijo, ter slovenske dramati\xc4\x8darke skozi zgodovino. Svoje znanstvene in strokovne prispevke objavlja v osrednjih slavisti\xc4\x8dnih revijah ter v razli\xc4\x8dnih doma\xc4\x8dih in mednarodnih zbornikih. V zadnjih letih je imela gostujo\xc4\x8da predavanja na univerzah v Zagrebu, Parizu, Pragi, Sofiji in Var\xc5\xa1avi.\n_START_SECTION_\nStrokovno delo\n_START_PARAGRAPH_\nOd leta 2006 do 2010 je bila \xc4\x8dlanica Predmetne komisije za sloven\xc5\xa1\xc4\x8dino za nacionalno preverjanje znanja. Je soavtorica gimnazijskih u\xc4\x8dbenikov Umetnost besede 3 in Umetnost besede 4 ter priro\xc4\x8dnikov za maturo. V letih 2008 in 2009 je bila \xc4\x8dlanica strokovne \xc5\xbeirije za podeljevanje Grumove nagrade. V istem obdobju je bila predsednica 44. in 45. Seminarja slovenskega jezika, literature in kulture ter urednica dveh pripadajo\xc4\x8dih seminarskih zbornikov, Slovenski jezik, literatura, kultura in mediji ter Telo v slovenskem jeziku, literaturi in kulturi._NEWLINE_Je \xc4\x8dlanica slovenske sekcije za mladinsko knji\xc5\xbeevnost IBBY, \xc4\x8dlanica Slavisti\xc4\x8dnega dru\xc5\xa1tva Slovenije in \xc4\x8dlanica Dru\xc5\xa1tva gledali\xc5\xa1kih kritikov in teatrologov Slovenije.'